Zs. Simon, minister pôdohospodárstva SR: (2003-10-23):
Cieľom predloženého návrhu zákona je zabezpečiť, aby Slovenská republika po podpísaní Dohody s Európskym spoločenstvom o pristúpení mohla byť podporovaná z finančných fondov ako ostatné štátny Európskeho spoločenstva. Za tým účelom návrh zákona upravuje zriadenie, organizáciu, pôsobnosť, hospodárenie Pôdohospodárskej platobnej agentúry, poskytovanie finančných prostriedkov na rozvojové programy poľnohospodárstva a vidieka, podporu podnikania v poľnohospodárstve a potravinárstve a lesnom hospodárstve z prostriedkov štátneho rozpočtu a činnosti na účely zabezpečenia poskytovania finančných prostriedkov pre pôdohospodárstvo zo všeobecného rozpočtu Európskeho spoločenstva. Vážená pani predsedajúca, vážené pani poslankyne, vážení páni poslanci, vzhľadom na to, že predmetný návrh zákona bol prerokovaný vo výboroch Národnej rady Slovenskej republiky, žiadam vás o jeho schválenie. Záverom by som chcel dodať, že tento zákon je základným nevyhnutným zákonom pre vôbec poberanie prostriedkov z Európskej únie na podporu poľnohospodárstva a celého agrárneho sektora a bude vytvárať základný rámec ďalšej podpory a existencie celého tohto sektora. Žiadam vás preto o jeho podporu. Ďakujem. Z. Martináková, podpredsedníčka NR SR: Ďakujem, pán minister. Dávam slovo spoločnému spravodajcovi z výboru pre pôdohospodárstvo pánovi poslancovi Andrejovi Hajdukovi, aby informoval Národnú radu o výsledku rokovania výborov o tomto návrhu zákona a aby odôvodnil stanovisko a návrh gestorského výboru. A. Hajduk, poslanec: Ďakujem pekne za slovo. Vážená pani podpredsedníčka, vážené kolegyne, kolegovia, vážený pán minister, Výbor Národnej rady Slovenskej republiky pre pôdohospodárstvo ako gestorský výbor k návrhu zákona podáva Národnej rade v súlade s rokovacím poriadkom Národnej rady v znení neskorších predpisov spoločnú správu výborov Národnej rady Slovenskej republiky. Národná rada Slovenskej republiky uznesením č. 430 z 10. septembra 2003 pridelila vládny návrh zákona o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov na prerokovanie týmto výborom: Ústavnoprávnemu výboru Národnej rady, Výboru Národnej rady pre hospodárstvo, privatizáciu a podnikanie, Výboru Národnej rady pre financie, rozpočet a menu, Výboru Národnej rady pre pôdohospodárstvo a Výboru Národnej rady pre verejnú správu. Za gestorský výbor určila Výbor Národnej rady Slovenskej republiky pre pôdohospodárstvo. Výbory prerokovali predmetný vládny návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanoviská. Výbory Národnej rady Slovenskej republiky, ktorým bol návrh zákona pridelený, zaujali k nemu tieto stanoviská. Ústavnoprávny výbor Národnej rady Slovenskej republiky súhlasil a odporučil ho Národnej rady schváliť s pripomienkami. Výbor Národnej rady pre hospodárstvo, privatizáciu a podnikanie súhlasil a odporučil ho Národnej rade Slovenskej republiky schváliť s pripomienkami. Výbor Národnej rady pre financie, rozpočet a menu svojím uznesením s vládnym návrhom zákona súhlasil a odporučil ho Národnej rade schváliť s pripomienkami. Výbor Národnej rady pre pôdohospodárstvo uznesením č. 96 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady pre verejnú správu s vládnym návrhom zákona súhlasil a odporučil ho Národnej rade schváliť s pripomienkami. Z uznesení výborov Národnej rady Slovenskej republiky uvedených v bode III tejto správy, ktorú má každý kolega poslanec a poslankyňa na stole, vyplývajú tieto pozmeňujúce a doplňujúce návrhy s odporúčaním gestorského výboru. Celkove je v spoločnej správe uvedených 46 pozmeňujúcich a doplňujúcich návrhov a pripomienok. Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe, hlasovať takto: O bodoch spoločnej správy číslo 1 až 18, 20 až 22, 24 až 29, 32 až 37, 41, 42, 45 a 46 hlasovať spoločne s návrhom gestorského výboru schváliť ich. O bodoch spoločnej správy číslo 19, 23, 30, 31, 38 až 40, 43 a 44 hlasovať spoločne s návrhom gestorského výboru tieto body neschváliť. Pani predsedajúca, skončil som, prosím, otvorte rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu v druhom čítaní. Písomne nemám žiadnu prihlášku do rozpravy. Otváram možnosť, dámy a páni, aby ste sa mohli prihlásiť ústne do rozpravy. Uzatváram možnosť hlásiť sa ústne do rozpravy. Pani poslankyňa Tkáčová.